**APROB,**

**Cătălin – Marian Predoiu**

**Ministrul Justiției**

**REFERAT DE APROBARE**

În conformitate cu prevederile art. 19 alin. (7), alin. (71) și alin. (72) din Legea nr. 129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, astfel cum a fost modificat de Ordonanța de urgență a Guvernului nr. 111/2020 privind modificarea şi completarea Legii nr. 129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, pentru completarea art. 218 din Ordonanţa de urgenţă a Guvernului nr. 99/2006 privind instituţiile de credit şi adecvarea capitalului, pentru modificarea şi completarea Legii nr. 207/2015 privind Codul de procedură fiscală, precum şi pentru completarea art. 12 alin. (5) din Legea nr. 237/2015 privind autorizarea şi supravegherea activităţii de asigurare şi reasigurare, autoritățile care gestionează registrele beneficiarilor reali (inclusiv Oficiul Național al Registrului Comerțului - ONRC) au obligația ca, pe baza informațiilor transmise de autoritățile care au acces la registrele centrale al beneficiarilor reali și de entitățile raportoare, să înscrie, de îndată, o menţiune provizorie cu privire la existenţa unei neconcordanţe între informațiile disponibile în aceste registre şi informaţiile privind beneficiarii reali pe care le dețin.

În aplicarea dispozițiilor legale precitate, în conformitate cu prevederile art. 19 alin. (72) teza finală din Legea nr. 129/2019, procedura privind înscrierea/radierea menţiunilor în/din registrele beneficiarilor reali se aprobă prin ordin al ministrului justiţiei sau prin ordin al preşedintelui Agenţiei Naţionale de Administrare Fiscală, după caz.

Potrivit dispoziţiilor art. VIII alin. (7) din Ordonanța de urgență a Guvernului nr. 111/2020, ordinul ministrului justiției prevăzut la art. 19 alin. (72) din Legea nr. 129/2019, cu modificările ulterioare, se emite în termen de 90 de zile de la data intrării în vigoare a ordonanței (15.07.2020) şi se publică în Monitorul Oficial al României, Partea I.

Procedura privește schimbul de informații și de documente între autoritățile/ entităţile la care se referă art. 19 alin. (7) – (72) din Legea nr. 129/2019, în vederea asigurării caracterului adecvat, corect şi actualizat al informaţiilor cuprinse în Registrul beneficiarilor reali organizat la nivelul Oficiului Naţional al Registrului Comerţului pentru persoanele juridice care au obligaţia de înmatriculare în registrul comerţului, cu excepţia regiilor autonome, companiilor şi societăţilor naţionale

Astfel, autorităţile care au acces la Registrul beneficiarilor reali și entitățile raportoare informează Oficiul Național pentru Prevenirea și Combaterea Spălării Banilor (ONPCSB) şi Oficiul Național al Registrului Comerțului (ONRC) cu privire la orice neconcordanţă între informaţiile disponibile în Registrul beneficiarilor reali şi informaţiile privind beneficiarii reali pe care le deţin.

Pe baza informațiilor transmise, ONRC va înscrie, din oficiu, în Registrul beneficiarilor reali, o menţiune provizorie cu privire la existenţa neconcordanţei privind datele înregistrate anterior în Registrul beneficiarilor reali. Mențiunea provizorie înscrisă de ONRC se radiază, în baza solicitării ONPCSB, care, potrivit art. 19 alin. (72), are competența de a soluționa neconcordanța cu care a fost sesizat de către de către autoritățile care au acces la registrul beneficiarilor reali sau de către entitățile raportoare, şi păstrează datele înscrise anterior înregistrării menţiunii

Din rațiuni de celeritate, în proiect se propune transmiterea pe cale electronică, prin adresă semnată electronic cu semnătură calificată, a solicitării ONPCSB de radiere a mențiunii provizorii.

Față de cele prezentate, a fost elaborat prezentul proiect de ordin pentru aprobarea procedurii de înscriere/radiere a mențiunilor provizorii în/din Registrul beneficiarilor reali.